alexandrainst/scandi-wiki huggingface dataset:
Nordre Sandøy

Nordre Sandøy er ei øy i Hvaler kommune i Viken. Øya ligg like ved riksgrensa til Sverige og nord for Søndre Sandøy.

Øya har ingen biltrafikk og har som eit unntak frå resten av dei større Hvaler-øyane ingen kommersiell verksemd som kioskar eller butikkar. På 1900-talet låg det ein butikk på sørenden av øya ved dagens ferjebrygge, men den vart lagt ned grunna minkande fastbuande busetnad og raskare ferje- og båtsamband mellom øya og dei andre nærliggande øyane, inkludert Skjærhalden. 

Nordre Sandøy var heim til ein god del familiar i ein fleire hundre år lang periode, men på grunn av Hvaler sin sterke nedgang i fiskeverksemd var det fleire som valde å flytte til fastlandet. Både tidlegare hus til fastbuande og eit mylder av nye hytter er no busett av sommargjester rundt om på øya.

Øyar i Viken
Geografi i Hvaler
Søndre Sandøy

Søndre Sandøy er ei øy i Hvaler kommune med sandstrender, sykkelvegar og mykje skog. Naboøya Nordre Sandøy ligg like nord for Søndre Sandøy og begge ligg like ved riksgrensa til Sverige.

Øya er i dag ei populær ferieøy med mange hytter, men det finst òg nokre fastbuande. Busetnaden er konsentret i to område (begge med ferjestopp) Nedgården og Gravingsund.

Historie 
Øya vart truleg folkesett på 1500-talet og var ein særs aktiv stad under sildefisket. Ein kan framleis sjå restane av salteria. Ved Gravningsund (Buvika) var det tollstasjon i perioden 1892 - 1958. Ved folketeljinga i 1900 hadde øya 325 innbyggjarar. Tyskarane hadde ein base her under den andre verdskrigen.

Øyar i Viken
Geografi i Hvaler
Papper

Papper er ei øygruppe som ligg nordvest i Hvaler kommune. Papper strekkjer seg frå Utgårdkilen til Vauerkilen. Papper er delt inn i tre: 

Papperhavn ligg i enden mot Utgårdkilen. 

Papper, òg kalla «Bukta» ligg i midten blant Papperøyane. Her er det ein liten marina med høve for å kjøpe bensin og småvarer. Vegg til vegg med marinaen ligg Bukta Handel, som er ein liten lokalbutikk. Rett ved sida av marinaen ligg det ein restaurant/pub.

«Fredagshølet» ligg i utkanten av Papperøyane. Dette er ein stad der båtfolk kan finne le for natta. Her kan båten ligge lunt og samtidig er det kort veg til marinaen i Papper. 

Vest for Papper ligg Søsterøyene. Det er ei grotte på Nordre Søster som det går an å symje inn i for så å ende opp på toppen av øya.

Bakgrunnsstoff
 Kart over Papper, samt flyfoto 

Øyar i Viken
Geografi i Hvaler
Singløy

Singløy er den nordlegaste av øyane i Hvaler kommune i Viken. Ho ligg nord for Kirkøy i Singlefjorden. Singløy hadde eigen skule fram til 1939, og det er framleis fastbuande på øya.

Øya har eit areal på 2,2 km² og det høgaste punktet på øya er 34 meter over havet.

Øyar i Viken
Geografi i Hvaler
Spjærøy

Spjærøy er ei langstrekt og skogkledd øy i Hvaler kommune i Viken. Det er brusamband til fastlandet i nord. Øya har eit areal på 8 km² og det høgaste punktet på øya er 32 meter over havet. 

Øya ligg mellom Vesterøy i vest og Asmaløy i aust.

Øyar i Viken
Geografi i Hvaler
Tisler

Tisler er ei øygruppe som høyrer til Hvaler kommune i Viken. Øygruppa består av fleire øyar som har vore busett av opp til 30 personar. Det har ikkje budd nokon på øygruppa sidan 1939.

Tisler og Herføl er dei siste skansane i Noreg ein ser før ein kryssar riksgrensa mot Sverige. Herføl er den siste av Hvalerøyene i sørvest og Tisler er den nest siste utposten mot Skagerrak på norskesida. Den siste er øya Heia.

Øyar i Viken
Geografi i Hvaler
Sauøya i Halden

Sauøya er ei øy i Iddefjorden. Øya ligg i Halden kommune i Viken like utanfor sjølve Halden. Øya har eit areal på 0,3 km². Det høgaste punktet er 72 moh.

Øya er den austlegaste øya i Sør-Noreg.

Øyar i Viken
Geografi i Halden
Rauøy

Rauøy eller Rauer er ei øy i Oslofjorden vest for Fredrikstad i Viken. Ho har eit areal på 2,9 km² og det høgaste punktet er 40 meter over havet. Størstedelen av øya er i den særegne rombeporfyrkonglomerat.

Øya er eigd av Staten og Forsvaret. Her finn ein Rauøy fort, eitt av forta i Ytre Oslofjord Festning. 9. april 1940 vart Rauøy fort varsla om det tyske åtaket av oppsynsfartøyet Pol III. Fortet opna eld, men utan verknad. Det vart seinare angripe av tyske infanteristyrker og vart gjeve opp om ettermiddagen den 10. april. Dei tyske styrkane leid tap på Rauøy.

Øyar i Viken
Geografi i Fredrikstad
Kjøkøy

Kjøkøy er ei øy i Fredrikstad kommune i Viken. Ho grenser ligg like nord for Hvaler kommune og sør for Kråkerøy ved Fredrikstad. Riksveg 108 sørover til Hvaler går over øya. 

Geografi i Fredrikstad
Øyar i Viken
Brattøya

Brattøya er ei øy i Iddefjorden ved Halden i Viken. Øya er freda. Håkon VII gjekk på harejakt her.

Øyar i Viken
Geografi i Halden
Hankø

Hankø er ei øy i Fredrikstad kommune i Viken. Ho har ei flatevidd på 4,0 km². Øya er ein ferie- og badestad og har eit kjent seglsportssenter med regattaer i juni og juli. 

Øya er kanskje mest kjend som den norske kongefamilien sin feriestad og Leah Isadora Behn sin fødestad.

Kjende personar frå Hankø 
 Leah Isadora Behn, dotter av Prinsesse Märtha Louise og Ari Behn

Øyar i Viken
Geografi i Fredrikstad
Hanamatsuri

Hanamatsuri eller kanbutsue er ei buddhistisk, hovudsakleg japansk, høgtid som markerer fødselsdagen til Buddha. Dette er også ei blomehøgtid, noko som er den bokstavelege tydinga av «hanamatsuri».

Dagen blir feira den 8. april kvart år, til forskjell frå andre buddhistiske tradisjonar som følgjer kalender der fødselsdagen til Buddha flytter seg i høve til den gregorianske kalenderen.

Ein drikk tradisjonelt ama-cha, som er laga av ein type hortensia, på denne dagen.

Sjå og
hanami
hinamatsuri

Bakgrunnsstoff
Hanamatsuri i Toei  (engelsk)

Buddhistiske høgtider
April
Vårfestar
Japanske ord og uttrykk
Japanske høgtider
Ostøya

Ostøya eller Oustøya er ei øy i Bærum kommune utanfor Sandvika. Ho har eit areal på 2,4 km² og om lag 2 km² utgjer Oust gard, medan om lag 400 mål er utparsellert til fritidseigedommar. På øya ligg det òg ein golfbane, som vart oppretta i 1964 (Oustøen Country Club) og Oust Naturreservat, oppretta i 2002, som utgjer hovuddelen av skogen. 

Etter avtale med Bærum kommune er stranda ut mot Store Oustsund klausulert som friområde. Garden er i privat eige. Det er tidlegare drive jord- og skogbruk samt saltutvinning, gatesteinbrot, fiske og jakt.

Øyar i Viken
Geografi i Bærum
Nesøya i Oslofjorden

Nesøya er ei øy i Oslofjorden, og ein del av Asker kommune. Ho er om lag 3 km² stor og er knytt til fastlandet på Slependen i Asker over sundet Grønsund via Nesøybrua. Frå Nesøya går det kabelferje over til naboøya Brønnøya.

Nesøya er på det næraste skild i to delar av Halsbukta, og heng her berre saman over ein smal rygg med namnet Halsen. Den nordre (nord-vestleg) delen, som ligg nærast fastlandet, er den minste. Store delar av den større og søre (sør-austlege) delen av øya er dekte av Nesøytjernet (òg kalla Nesøytjern på mange av karta), som er eit etter måten stort vatn med ei øy i. Både vatnet og omgjevnaden er freda som Nesøytjern naturreservat av di både Nesøytjernet og skogen ikring det har ein særs spesiell fauna som finst få andre stader. Isen på tjernet vart i tidlegare tider skåre opp til blokker vinterstid, lagra og og skipa ut til mange land på sommarstid for å nyttast til å kjøle ned matvarer. 

Namnet Nesøya har øya truleg fått etter den tidlegare garden Nes på fastlandet, som truleg var mellom dei eldste gardane i distriktet. Garden, som seinare vart skilt i tre gardar, låg på høgdedraget mellom Neselva og sundet mellom fastlandet og Nesøya. Neselva og den gamle steinkvelvbrua over elva, Næs Bro, som har gjeve namn til staden Nesbru, har òg fått namn etter denne garden.

Nesøya hovudgard var i gamal tid sete for det vidtfemnande Nesøygodset.

Nesøya høyrde til Holmen skulekrins og Holmen folkeskole på Nesbru før Nesøya skole vart opna skuleåret 1965/66.

Nesøya idrettslag vart oppretta i januar 1958 og gjorde det etter kvart skarpt mot slutten 60-talet, spesielt innan friidrett. Dei hadde dyktige medlemmer som Henrik Abel, Christian-Fredrik Schønfeldt og Petter Bogsti. Frå på midten av 1970-talet vart øya mest kjend for at fleire av Noregs kjendisar og rikfolk budde der eller flytta dit. Øya er prega av store villaer, private strender og private brygger med luksuriøse fritidsbåtar.

Kjende folk frå Nesøya 
 Bjørn Ransve (f. 1944), kunstmålar, fødd i Oslo
 Wenche Myhre (f. 1947), songar, fødd i Oslo
 Anders Hatlo (f. 1947), skodespelar, fødd i Larvik
 Anita Hegerland (f. 1961), songar
 Vigdis Hjorth
 Magne Furuholmen
 Halvard Flatland
 Jan Åge Fjørtoft
 Varner brørne frå Varner-Gruppen
 Reitan brørne frå Reitangruppen
 Inger Lise Rypdal 
 Eivind Blehr
 Katarina Flatland
 Jan Bernhard Kolberg
 Ulf Nilsen
 Ida Lorentzen
 Stine Lise Hattestad
 Bjørn Opsahl
 Kathrine Sørland
 Daniel Nannskog

Bakgrunnsstoff 
Foreininga Nesøya Eldres Vels internettsider med stoff om Nesøyas historie 

Øyar i Viken
Geografi i Asker
Øyar i Oslofjorden
Ildjernet

Ildjernet er ei øy i Indre Oslofjord. Ho høyrer til Nesodden kommune og ligg rett ut for den bratte Vardåsen, sør for Flaskebekk og nord for Bjørnemyr og Sunnaas sykehus.

Ildjernet er berre 0,17 km² stor. Frå gammalt av har det vore drive jordbruk på øya, seinare - på 1800-talet – har det vore ein del busetnad. Ei tid vart det drive pensjonat der, og rundt hundreårsskiftet (om lag 1895-1903) til og med drive eit «forlystingsetablissement» med sjøbad, kurbad, revyscene, dansegolv og vinbodega under namnet Elgjarnes Bad.

I dag er det berre få fastbuande att, men ein del sommargjester vitjar hyttene på øya. Nesoddbåtane går ikkje lenger til kai ved Ildjernet brygge i dagleg rute. Ei helgerute langs Nesoddlandet til Drøbak og Son om sommaren sørgjer derimot for anløp fredagar og søndagar.

Ein del mindre øyar ligg rundt Ildjernet. På utsida av øya ligg Lindholmen, skild frå Ildjernet med eit 60 meter breitt og nokså grunt sund. Innanfor, mellom øya og den bratte åssida, ligg Sutern, og nord for Sutern ligg Kavringen, ein travel liten holme som husar båtverkstad og marina.

Ved grunnen Ildjernsflu i fjorden nord for øya, låg i mange år eitt av dei få fyrskipa i Noreg. Nå er dette erstatta av eit fast fyr.

Kjelder 
 Denne artikkelen bygger på «Ildjernet» frå , den 8. april 2008. 
  oppgav desse kjeldene: 
 Nesoddens historie bind II, av Christian Hintze Holm.

Øyar i Viken
Geografi i Nesodden
Høyerholmen

Høyerholmen er ei lita øy i Asker kommune i Viken. Øya ligg i Indre Oslofjord, like utanfor Langåra. På øya er det 12 privateigde hytter i tillegg til at Tomm Murstad Sjøleir held til der.

Øyar i Viken
Geografi i Asker
Håøya i Frogn

Håøya er ei øy i Frogn kommune i Viken. Ho ligg ved Drøbak i Oslofjorden. Her ligg eit festningsanlegg som høyrer til Oscarsborg festning.

Øya har eit areal på 5,2 km² og det høgaste punktet på øya er 229 meter over havet.

Bakgrunnsstoff
Her ble seks unge nordmenn henrettet. i dagsavisen.no

Øyar i Viken
Geografi i Frogn
Sevat Sataøen

Sevat Sataøen () var ein framtredande norsk spelemann frå Ål i Hallingdal. Attmed Olav Sataslåtten var han den likaste i sin generasjon i dalen.

Sevat vart fødd på Sataøyne i Satagrenda sunna sjølve Ål. Han fekk spel av Ola Dekko og Tor Grimsgard, Myreguten, og Ola A. Strand. Sevat kom då til å føre vidare strandaspelet, den berande tradisjonslina i nordre Ål. 

I vaksen alder livnærde Sevat Sataøen seg som urmakar, og var og ein god skyttar. Spelet etter Sevat er alderdommeleg i preget, med mykje fingerbruk og krappe kast med bogen. Sataøen var svært form-medveten, og sytte for at læresveinane hans fekk slåttane slik han sjølv hadde lært dei. Han kunne og vera ein streng læremeistar. Mellom dei som fekk spel av Sevat kan ein nemne Kristian Øvrevollseie og Magne Myhren. 

Det var i mange år eit slag mannjamning mellom Sevat Sataøen og Olav Sataslåtten, som var like gamle. Desse to var ulike i lynne og lag. Medan Sataøen var medveten om dei gamle formene, kunne Sataslåtten brøytte om slåttane på staden, og skapa nytt frå gong til gong. Dei synte kvar for seg to ulike ytterpunkt i hardingfelespelet. Sataøen var den første hallingspelemannen som vann landskappleiken, alt i 1914. Etter han var det ingen frå dalen som vann før Odd Bakkerud i 1955. 

Sevat Sataøen fekk noko svekka høyrsle dei seinare åra, etter mange år på skytterbanen, men var framleis ei svært påliteleg kjelde. Hardingfeleverket har heile 63 slåttenedskrifter etter Sevat Sataøen, det største talet frå Hallingdal i det heile.

Sataøen, Sevat
Folk frå Ål
Brønnøya i Asker

Brønnøya i Asker kommune i Viken er den nest største av øyane i Vestfjorden utan fastlandssamband. Ei lita kabelferje for personar kan nyttast om sumaren til å kome seg over sundet mellom øya og granneøya Nesøya; Nesøya har ordinært veg- og brusamband til fastlandet. I tillegg er det om sumaren rutebåtsamband til Sandvika. Om vinteren, då sundet frys til, vert kabelferja bytta ut med ei pongtongbru (flytebru) for fotgjengarar. 

Øya har eit areal på 1,4 km². Av øyane i Asker og Bærum er berre Ostøya og Nesøya større. På øya er det 362 private parsellar, naturreservat og kommunale strandområde. Øya skal vere utan motorisert ferdsel.

Kultur 
Attraksjonen på øya er ein gammal, restaurert og freda omn for kalkbrenning; ei viktig verksemd i både Asker og Bærum i tidlegare tider. Kalken vart nytta til å mure hus og konstruksjonar i teglstein med.

Busetnad 
På Brønnøya er det 16 eigedommar med fast busetnad og 261 med hytter, og det bur opp mot 100 fastbuande familiar her. Dei seinare åra er det lagt offentleg vatn og avløp på øya og skipa til kommunal søppeltømming, slik at øya i dag framstår som eit bustadområde meir på line med granneøya Nesøya.

Kjelder 
 Denne artikkelen bygger på «Brønnøya i Asker» frå , den 8. april 2008. 
 oppgav desse kjeldene:

Bakgrunnsstoff 
 Brønnøya Vel

Øyar i Viken
Geografi i Asker
Verneområde i Viken
Bjerkøya i Asker

Bjerkøya er ei øy i Blakstadbukta i Asker kommune i Viken. Her ligg Bjerkøya naturminne på fem dekar med Oslofeltet sine fossilførande bergartar med verneverdig vegetasjon.

Bakgrunnsstoff 
 Direktoratet for naturforvaltning, faktaark

Øyar i Viken
Verneområde i Viken
Geografi i Asker
Kristian Øvrevollseie

Kristian Øvrevollseie () var ein norsk spelemann frå Hol i Hallingdal. 

Kristian var fødd i Hovet, aust i Hol, og her budde han det meste av livet. Han tok tidleg ved fela, og i Hol fekk han spel av Herleik Kvanneberg, Lars Holestøl, i Nes Tor Grimsgard og i Ål Eivind Hollebakken og Sevat Sataøen. Han hadde og spel etter godfar sin, spelemannen Ola H. Lein, som var kjend som Leinen. 

Kristian Øvrevollseie var ein framifrå dansespelemann i yngre år. Det vart sagt om han at han kunne spela så bord og stolar hoppa og spratt. Spelestilen hans var særeigen, med mykje rulling, og oftast var han nær alle fire strengene med bogen i same venda. Dette skapte ein særeigen dåm det er vondt å ta etter. Fingerbruken hans kunne og vera uvanleg flokete, sjølv til hallingspel å vera. 

Kristian hadde ein topp som spelemann i 1950-åra, men stivna noko som han vart eldre, og drog seg attende frå fest- og kappleikslivet dei siste ti åra han levde, men han var framleis rekna som god kjelde og læremeistar. Mellom dei som fekk spel og opplæring av Øvrevollseie er kanskje Odd Bakkerud mest kjend. I yngre år låg spelestilen hans Bakkerud nær opp til Kristian sin. Elles er den mest pålitelege kjelda til spel etter Øvrevollseie i dag truleg spelemannen Per Lilleslett frå Hovet, som kjende han godt og var granne med han. 

Kristian Øvrevollseie døydde i 1973, og med han døydde den siste av dei tre store hallingspelemennene i den første halvdelen av 1900-talet.

Norske folkemusikarar
Folk frå Hol
Gråøya

Gråøya er ei lita øy i Asker kommune i Viken fylke. Ho ligg i Oslofjorden rett utfor Åros om lag 45 km sør for Oslo.

Det er tre hytter på øya med brygge. Øya har tett skog og bratt terreng. Det er svaberg på sørenden. Håøya ligg aust for Gråøya.

Øyar i Viken
Øyar i Oslofjorden
Geografi i Asker
Storøya i Hole

Storøya er den største øya i Hole kommune i Viken fylke, og den største øya i Tyrifjorden. På øya ligg Storøya naturreservat som vart oppretta 15. januar 1988. Naturreservatet dekker eit areal på om lag 35 dekar. Verneområdet omfattar strandsona vest på øya. Hovudårsaka til vernevedtaket er dei geologiske laga frå silur. Saman med Purkøya og Lamostangen utgjer feltet referanseprofilen for undersilur-perioden frå 440 millionar år tilbake.

Øya består av eit mangfald av naturtypar. Som i skrentane ned mot Tyrifjorden finst òg her kalkfuruskog. Det biologiske mangfaldet er rikt på øya som har ein variert flora. Ved Storøen gard finst det sjeldne kulturvokster og forvilla klosterflora som truleg vart ført til øya av munkar.

I 1995 vart det ferdigstilt ein 18 hol stor golfbane på øya, Tyrifjord golfklubb.

Sjå òg 
 Utøya i Hole

Geografi i Hole
Øyar i Viken
Utøya i Hole

Utøya er ei øy i innsjøen Tyrifjorden i Hole kommune i Viken fylke. Arbeidaranes Ungdomsfylking (AUF) eig øya, som vart gjeven til dei i jubileumsgåve 28. august 1950 av Oslo og Omegn faglege Samorganisasjon, ein av medlemsorganisasjonane i Landsorganisasjonen (LO). Øya vert driven kommersielt av Utøya AS. AUF arrangerer kvart år politisk sommarleir på øya.

Utøya er på 120 dekar, har busetnad, og har dessutan eit område på fastlandet for parkering av bilar. Det var ein husmannsplass på Utøya fram til heile øya vart kjøpt av Jens Bratlie i 1893, som brukte øya som sommarbustad før han selde eigedommen til LO i 1933.

Terroråtaket på Utøya 22. juli 2011 

AUFs sommarleir på Utøya var 22. juli 2011 mål for eit terroråtak der 69 personar mista livet, og 66 vart skadde, fleire av dei alvorleg. Åtaket hadde samanheng med terroråtaket i Oslo mindre enn to timar tidlegare. Ein væpna mann som seinare synte seg å vere den 32 år gamle oslomannen Anders Behring Breivik, utkledd i ei etterlikning av ei politiuniform, tok skyssbåten over til øya om lag klokka 17 med tung bagasje. Han sa han skulle gjere ein rutinesjekk og gje opplysningar om terroråtaket mot regjeringsbygningane i Oslo tidlegare på dagen (klokka 15.26), men så snart han var komen i land på øya, tok han til å skyta på og drepe leirdeltakarane og andre med eit gevær og ein pistol. Politiet gjekk i land på øya klokka 18.25, og arresterte han klokka 18.27 utan at han gjorde motstand. Han hadde då hatt tid til å myrde 68 menneske, dei fleste ungdomar, i ei jakt som hadde gått føre seg over heile øya. 

Kort tid etterpå kommenterte AUF-leiar Eskil Pedersen åtaket med mellom anna å uttala: «Vi gjev oss ikkje i kampen for det vi trur på, vi skal tilbake på Utøya.» . I samband med eittårsmarkeringa for terroråtaket vart det skipa til ei samling på Utøya.

Referansar 

Øyar i Viken
Geografi i Hole
AUF
Mordovia

Mordovia (russisk Республика Мордовия, mordvinsk Мордовия Республикась) er ein republikk i Russland og eit av føderasjonssubjekta i den russiske føderasjonen. Hovudstaden er Saransk, arealet er 26 200 km² og innbyggjartalet 834 800 (2010).

Folkesetnad 
Den einaste større byen er Saransk (297 400 ibuarar).

Den største folkegruppa i Mordovia er russarar, medan mordvinarane er ein minoritet. Ved folketeljinga i 2010 var den etniske samansetjinga:

 Russarar: 53,2 %
 Mordvinarar: 39,9 %
 Tatarar: 5,2 %

Fotnotar

Bakgrunnsstoff 
 Republikken sine offisielle heimesider på russisk
 Artikel frå Kommersant  på engelsk
 Artikkel frå NUPI på engelsk

Russiske føderasjonssubjekt
Republikkar i Russland
Arøya

Arøya er namnet på fleire øyar i Langesundsfjorden; Store Arøya, Lille Arøya og Vesle Arøya. Store og Lille Arøy har framleis (i 2006) nokre fastbuande, hovudsakleg fiskarar og nokre kunstnarar. Arøyane er saman med Stokkøya dei einaste av øyane i Langesundsfjorden som ligg i Vestfold fylke og Larvik kommune. Øygruppa ligg lengst ut i Langesundsfjorden med Skagerrak som næraste nabo i sør. Arøyane dannar eit unikt område med stille sund, svaberg og ei rekkje hytter.

Hytter 
Det er bygd stadig fleire hytter på øyane, hovudsakleg for innbyggjarar frå Grenlandsområdet (Porsgrunn og Skien) men i stadig større grad vert det kjøpt nye hytter av personar frå Oslo-området. Det har dei seinare åra vore stor utbygging og oppgradering av eksisterende hyttemasse. Øyane har ferjesamband med Helgeroa og Langesund heile året (Skjæløy og Ragnøy). I sommarhalvåret er det stor trafikk av sommargjester på ferjesambandet. Om sommaren går det ferje kvar time, heile dagen 7 dagar i veka, medan det i vinterhalvåret går rute to gonger dagleg. Det er òg taxibåt med base på den nærliggande Stokkøya (MS «Røkke»)

Øyar i Vestfold og Telemark
Geografi i Larvik
Barneskjær

Barneskjær er ei øy i Færder kommune i Vestfold og Telemark. Ho ligg rett utanfor Nesbrygga på Nøtterøy, sør for Føynland. Øya har eit areal på om lag 39 dekar. Tidlegare Nøtterøy kommune kjøpte øya av Markus O. Korsnes for 200 000 kroner i 1968 til bruk som friareal.

Barneskjær er mykje vitja av skuleklassar og organisasjonar. Det er eitt hus på øya bygd i 1924, og det vert leigd ut for kortare periodar. Det er ikkje straum på øya, så kjøkenutstyret i det stavernsgule huset vert drive av gass. Det er ei brygge på øya med plass til 4-5 båtar.

På Barneskjær er det òg fleire tyske bunkersar i fjellet som stammar frå andre verdskrigen.

Kjelder

Bakgrunnsstoff 
 Bergan Vel – Barneskjær

Øyar i Færder
Færder nasjonalpark
Kilometer per time

Kilometer per time, (kilometer i timen), forkorta km/h eller km/t, er ei eining som vert nytta for å gi opp farten til køyretøy, til dømes når ein fastset ei fartsgrense. Internasjonalt nyttar ein forkortinga km/h. Eininga kan utleiast frå SI-einingane meter og sekund.

Omrekning 
 3.6 km/t ≡ 1 m/s
 1 km/t ≈ 0.277 78 m/s
 1 km/t ≈ 0.621 37 mph (engelsk mil i timen)
 1 knop ≡ 1.852 km/t 
 1 engelsk mil = 1.609344 km (~1.61 km)
 1 mph = ~1.61 km/t
 1 km/t = ~0.62 mph

Måleiningar for fart
Bastøy

Bastøy, Bastø eller Bastøya er ei øy på 2,23 km² som ligg i Oslofjorden søraust for Horten i Vestfold og Telemark. Øya ligg i Horten kommune, men vert eigd av staten.

Historie

Bastøy fyr 

Bastøy fyr vart oppretta 1840. Fyret bestod av eit steinhus med eit lågt tårn. Det vart erstatta av ei lanterne i 1986. Fyret på Bastøy er ikkje lenger bemanna, men vert framleis nytta til mellom anna kursverksemd.

Bastøy kyrkje 
Bastøy kyrkje er ei kyrkje av stein bygd i 1902.

Guteheimen 
Bastøy vart kjøpt av den norske staten i 1898 og det vart oppretta ein skuleheim for «forsømte» gutar med tilpassingsvanskar. Skuleheimane stod under Kyrkje- og undervisningsdepartementet sitt tilsyn før dei vart overført til Sosialdepartementet frå 1. juli 1953. Ved overføringa endra Bastøy Skolehjem namn til Foldin verneskole og seinare Foldin offentlige skole. Skulen vart nedlagt omkring 1970.

Verneheim og fengsel 
Statens vernehjem Bastøy overtok bygningane til Bastøy skuleheim etter at dette vart nedlagt i 1970. Frå 1971 tok verneheimen imot arbeidsuføre, heimlause alkoholskadde. Anlegget vart seinare kretsfengsel og frå 1988 landsfengsel under namnet Bastøy fengsel, ein open anstalt med plass til rundt 115 fangar.

Sjå òg 
 Foldin offentlige skole
 Bastøy fengsel
 Bastøferjene

Bakgrunnsstoff 
 Flyfoto og kart over øya
 Historikk (Bastoyfengsel.no) 
 Bastøy fengsel 
 Søk på «Bastø» i historietidskriftet Borreminne
 Ein Bastøy-gut fortel 
 Bastøy – Oslofjordens perle  
 Kort avisartikkel om fengselsøya Bastøy
 Bilete frå Bastøy og fengselet der

Kjelder 
 Denne artikkelen bygger på «Bastøy» frå , den 8. april 2008. 
 

Oslofjorden
Øyar i Vestfold og Telemark
Geografi i Horten